**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.09.2023, ora 08.00 – 04.09.2023, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 04.09.2023, ora 07.00**

**RÂURI**

**I.N.H.G.A.** a emis o **Atenţionare Hidrologică, cod galben,** valabilă în intervalul **03.09.2023, ora 13:00 – 04.09.2023, ora 14:00**, **Scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice**:Vişeu, Iza, Someş, Crişul Repede, Crişul Negru, Mureş, Olt, Siret, Prut.**,** cu posibile depăşiri ale **COTELOR DE ATENŢIE,** astfel:

**COD GALBEN:**

**În intervalul 03.09.2023 ora 13:00 – 04.09.2023 ora 14:00** pe râurile din bazinele hidrografice: Vişeu – bazin superior şi afluenţi bazin mijlociu şi inferior, Iza – bazin superior şi afluenţi bazin mijlociu şi inferior **(judeţul Maramureş)**, Someşul Mare – bazin superior şi afluenţi bazin mijlociu şi inferior **(judeţul Bistriţa Năsăud)**, Someşul Mic – bazin superior şi afluenţi bazin mijlociu şi inferior **(judeţele: Bihor şi Cluj)**, Crişul Repede – bazin superior şi afluenţi bazin mijlociu şi inferior **(judeţele: Cluj şi Bihor)**, Crişul Negru – bazin superior şi afluenţi bazin mijlociu şi inferior **(judeţele: Bihor şi Arad)**, Arieş – bazin superior şi afluenţi bazin mijlociu şi inferior **(judeţele: Alba şi Cluj)**, Târnava Mică – bazin superior şi afluenţi bazin mijlociu şi inferior **(judeţele: Harghita, Mureş şi Alba)**, Târnava Mare – bazin superior şi afluenţi bazin mijlociu şi inferior **(judeţele: Harghita, Braşov, Mureş, Sibiu şi Alba)**, Mureş – afluenţii aferenţi sectorului aval confluenţă cu râul Târnava – amonte S.H. Brănişca **(judeţele: Alba, Sibiu şi Hunedoara)**, Olt – bazin amonte S.H. Micfalău şi afluenţii aferenţi sectorului aval S.H. Micfalău – amonte confluenţă cu râul Lotru **(judeţele: Harghita, Covasna, Braşov, Sibiu şi Vâlcea)**, Suceava – bazin superior şi afluenţi bazin mijlociu şi inferior **(judeţul Suceava)**, Moldova – bazin superior şi afluenţi bazin mijlociu şi inferior **(judeţele: Suceava şi Neamţ)**, Bistriţa – bazin superior şi afluenţi bazin mijlociu şi inferior **(judeţele: Suceava, Harghita, Neamţ şi Bacău)**, Trotuş – bazin superior şi afluenţi bazin mijlociu şi inferior **(judeţele: Harghita, Bacău, Neamţ, Covasna şi Vrancea)**, Putna – bazin superior şi afluenţi bazin mijlociu şi inferior **(judeţul Vrancea)**, Bârlad – bazin superior şi afluenţi bazin mijlociu şi inferior **(judeţele: Neamţ, Vaslui, Iaşi, Bacău, Vrancea şi Galaţi)**, Jijia – bazin superior şi afluenţi bazin mijlociu şi inferior **(judeţele: Botoşani şi Iaşi)**, Prut – afluenţii aferenţi sectorului aval S.H. Drânceni **(judeţele: Vaslui şi Galaţi)**.

**Atenţionarea Hidrologică vizează în principal fenomenele de scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, care se pot produce cu probabilitate şi intensitate mai mare pe unele râuri din judeţele: Bihor, Cluj, Braşov, Sibiu, Neamţ, Bacău, Iaşi şi Vaslui.**

Aceast mesaj de Atenţionare, a fost transmis de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

- *Către Prefecturile Judeţelor: - Alba, Arad, Bacău, Bihor, Bistriţa-Năsăud, Botoşani, Braşov, Cluj, Covasna, Galaţi, Harghita, Hunedoara, Iaşi, Maramureş, Mureş, Neamţ, Sibiu, Suceava, Vaslui, Vâlcea şi Vrancea (21 prefecturi) - COD Galben.*

**Debitele au fost în creştere** datorită precipitațiilor prognozate şi propagării pe râurile din bazinele: Vişeu, Iza, Tur, Lăpuş, Arieş, Bega, Timiş, Bârzava, Moravița, Caraş, Nera, Cerna, Siret (exceptând cursul mijlociu şi inferior), Prut (exceptând cursul mijlociu şi inferior), bazinele superioare ale Crasnei, Barcăului, Crişurilor, Jiului, Argeşului, Ialomiței, bazinul superior şi mijlociu al Oltului şi afluenții Mureşului inferior şi relativ staționare pe celelalte râuri.

Debitele se situează la valori sub mediile multianuale lunare, cu coeficienți moduli cuprinși între 30-80 %, mai mari (peste normalele lunare) pe râurile din bazinele hidrografice: Moraviţa, Nera, Putna, Rm. Sărat şi mai mici (sub 30% din normalele lunare) pe râurile din bazinele hidrografice: Bârlad, Tazlău, Jijia, pe unele râuri din bazinul superior al Argeşului, din bazinele inferioare ale Jiului şi Oltului și pe râurile din Dobrogea.

În interval s-au emis o **AVERTIZARE HIDROLOGICĂ** şi două **ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general in creştere.**

Sunt posibile scurgeri importante pe versanți, torenți, pâraie și formarea de viituri rapide cu posibile efecte de inundații locale şi creşteri de niveluri şi debite cu posibilitatea depăşirii de **COTE DE ATENȚIE** pe unele râuri mici din zonele de deal și munte ca urmare a averselor prognozate.

**DUNĂRE**

**Debitul** la intrarea în ţară (secţiunea Baziaş) în intervalul 03.09.2023 – 04.09.2023 **a fost în creştere,** având valoarea **de** 4**200 m3/s**, peste media multianuală a lunii **septembrie (3800 m3/s).**

În aval de Porţile de Fier debitele au fost în creștere pe sectorul Gruia – Giurgiu şi în scădere pe sectorul Oltenița – Tulcea.

**Debitul la intrarea în ţară (secţiunea Baziaş) va fi în creştere (4600 m3/s).**

În aval de Porțile de Fier, debitele vor fi în creştere pe sectorul Gruia – Olteniţa, relativ staționare pe sectorul Călăraşi - Cernavodă şi în scădere pe sectorul Hârşova – Tulcea.

**2.** **Situația meteorologică în intervalul 03.09.2023, ora 09.00 – 04.09.2023, ora 06.00**

**Administraţia Naţională de Meteorologie** (A.N.M.) a emis în data de 03.09.2023, la ora 10:00, **Atenţionarea Meteorologică nr. 123**, vizând **instabilitate atmosferică,** conform căreia:

MESAJ 1- COD GALBEN - În intervalul 03 septembrie, ora 10:00 – 04 septembrie, ora 06:00, vor fi perioade cu instabilitate atmosferică accentuată în extindere treptată dinspre nord-vestul teritoriului. Vor fi averse și cu caracter torențial, descărcări electrice, intensificări ale vântului (în general cu rafale de 55...70 km/h), pe arii restrânse vijelii și grindină în Maramureș, Crișana, Banat, Transilvania, cea mai mare parte a Moldovei, precum și în nordul Olteniei și al Munteniei. În intervale scurte de timp sau prin acumulare cantitățile de apă vor fi de 20...25 l/mp și izolat peste 40 l/mp.

Notă: ***Astfel de fenomene se vor semnala local pe parcursul nopții de duminică spre luni și luni și în regiunile sudice****.*

Această Atenţionare **Meteorologică**, a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- Alba, Argeş, Arad, Bacău, Bihor, Bistriţa-Năsăud, Botoşani, Braşov, Buzău, Caraş-Severin, Cluj, Covasna, Dâmboviţa, Gorj, Harghita, Hunedoara, Iaşi, Maramureş, Mehedinţi, Mureş, Neamţ, Prahova, Satu-Mare, Sălaj, Sibiu, Suceava, Vaslui, Vâlcea, Vrancea şi Timiş (30 prefecturi) – COD GALBEN – MESAJ 1*

**ÎN ŢARĂ**

**Gradul de instabilitate atmosferică a fost accentuat** mai ales pe parcursul zilei și în prima parte a nopții, la început în nord-vest apoi și în rest. Înnorările s-au accentuat treptat, la început în Maramureș, Transilvania, Crișana, Banat și Moldova, apoi și în Muntenia, local în Oltenia și pe arii restrânse în Dobrogea, unde au fost perioade cu intensificări ale vântului (rafale în general de 55...70 km/h și izolat peste 80 km/h), vijelii (confirmate cele din județele Mureș, Alba, Covasna, Iași, Galați și Olt), averse, descărcări electrice și pe alocuri căderi de grindină (confirmate cele din zona montană, precum și din județele Suceava și Brașov, iar din surse externe din județul Neamț și Bacău). Ploile au avut şi caracter torenţial, astfel că în intervale scurte de timp sau prin acumulare cantităţile de apă au depășit 20...25 l/mp şi izolat 35...40 l/mp (în regiunile nordice). Valorile termice diurne au fost în scădere față de ziua precedentă în vestul, nordul şi centrul ţării, astfel că s-au situat în jurul mediilor multianuale, însă în regiunile sudice şi sud-estice, în condiții de cer mai mult senin ziua, vremea a fost călduroasă. Temperaturile maxime s-au încadrat între 21 de grade la Sighetu Marmației și Ocna Șugatag și 34 de grade la București-Filaret, București-Băneasa, Calafat și Alexandria, iar la ora 6 se înregistrau temperaturi ale aerului cuprinse între 11 grade la Dumbrăvița de Codru, Borod și Câmpeni și 22 de grade la Constanța-dig. La începutul și sfârșitul intervalului, cu totul izolat, a fost ceață.

**OBSERVAȚII:** *de ieri de la ora 06 au fost 27 mesaje pentru fenomene meteorologice*

*periculoase imediate, emise după cum urmează:*

*-* ***17 avertizări cod portocaliu*** *(7 de către SRPV Bacău, 6 de către SRPV Sibiu, 3 de către SRPV Timișoara și 1 de către SRPV Cluj-Napoca),*

*-* ***10 atenționări cod galben*** *(5 de către SRPV Craiova, câte 2 de către SRPV Constanța, respctiv CNPM pentru Muntenia și 1 de către SRPV Sibiu).*

**LA BUCUREŞTI**

**Vremea a fost în continuare frumoasă și călduroasă** pe parcursul zilei, cu un cer mai mult senin. Din orele serii și pe parcursul nopții, cerul a fost mai mult noros și au fost perioade cu averse slabe cantitativ, descărcări electrice și intensificări de scurtă durată ale vântului (rafale în jurul a 40 km/h). Temperatura maximă a fost de 33 de grade la Afumați și 34 de grade la Filaret și Băneasa, iar la ora 6 se înregistrau 17 grade la Filaret și 18 grade la Afumați și Băneasa.

**3. Prognoza meteorologică în intervalul 04.09.2023, ora 09.00 – 05.09.2023, ora 09.009**

**ÎN ŢARĂ**

**Vremea se va răci** și în sudul și sud-estul țării, astfel că valorile termice diurne se vor situa local sub normalul climatologic specific începutului de septembrie. Pe parcursul zilei cerul va fi variabil în vest și în extremitatea de sudest, iar în restul teritoriului va prezenta înnorări temporar accentuate și vor fi averse, posibil însoțite și de descărcări electrice, pe arii extinse în Oltenia, local în Muntenia, Transilvania, Moldova, Dobrogea, precum și în zonele montane și submontane. Izolat cantitățile de apă vor mai depăși 15...20 l/mp. Noaptea cerul se va degaja în mare parte din țară, iar ploi slabe vor mai fi pe arii restrânse în extremitatea de sud, de sud-est și la munte. Vântul va sufla slab și moderat, cu ușoare intensificări în est și în sud-est și pe alocuri în extremitatea vestică a țării și la munte și doar izolat în celelalte zone, în general cu viteze de 45...55 km/h. Temperaturile maxime vor fi cuprinse între 18 și 27 de grade, local mai ridicate în estul Munteniei și în Dobrogea până spre 28...29 de grade, iar cele minime se vor situa între 9 grade în depresiuni și 21 de grade pe litoral. Spre sfârșitul intervalului, pe areale restrânse, se va forma ceață.

**LA BUCUREŞTI**

**Vremea se va răci** față de ziua precedentă. Cerul va avea înnorări pe parcursul zilei când vor mai fi averse, posibil însoțite de descărcări electrice, apoi va deveni variabil. Vântul va sufla moderat, temporar cu ușoare intensificări, ce vor atinge viteze în general de 40...45 km/h. Temperatura maximă va fi de 23...25 de grade, iar cea minimă de 14...16 grade.

1. ***CALITATEA APELOR*** 
   1. **Pe fluviul Dunărea**

Nu au fost semnalate evenimente deosebite.

* 1. **Pe râurile interioare**

Nu au fost semnalate evenimente deosebite.

* 1. **Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**APM Dâmboviţa şi IGSU** inf. telefonic despre un **incendiu izbucnit in zona loc. Conţeşti, jud. Dâmboviţa, la nişte gunoaie menajere şi anvelope, izbucnit în data de 03.09.2023, orele 12:30. Ard aproximativ 8 tone de deşeuri. Se intervine de către pompierii ISUJ Dâmboviţa cu 2 Autospeciale cu apă si spumă. S-a emis mesaj RO—Alert pentru cetăţenii din zonă în vederea asigurării condiţiilor de protecţie impotriva fumului dens.**

**ANM,** estimează căpentru perioada 03.09 ora 13:20 – 03.09 ora 21:00, privind evoluția norului de fum din zona loc. Conțești – jud. Dâmbovița, se apreciază că direcția vântului va fi din sector sudic până spre orele serii, apoi se va reorienta dinspre sector predominant nordic, cu viteze medii de 10...15 km/h și rafale de 20...30 km/h, astfel încât evoluția norului de fum va fi de dispersie și ușoară deplasare la început către nord, apoi către sud. Cerul va fi variabil, cu înnorări din orele serii, iar cu o probabilitate mai mare în prima parte a nopții vor fi averse, descărcări electrice și intensificări de scurtă durată ale vântului. **La orele 15:35 incendiul a fost lichidat**.

**Agenţia Naţională pentru Protecţia Mediului** informează că, din rezultatele analizelor efectuate în data de 29.08.2023, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Au fost înregistrate depăşiri ale valorii limită zilnice pentru indicatorul particule în suspensie la staţia de monitoring automată a calităţii aerului, cu indicativul CJ-3, Mun. Cluj Napoca (Media zilnică de 50 µg/m3 pentru PM10** (pulberi în suspensie cu diametrul sub 10 microni**.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 31.08.2023 – 01.09.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4.** **În municipiul Bucureşti şi judeţul Ilfov**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**5. Probleme de Alimentări cu apă:**

**Administrația Bazinală de Apă Prut-Bârlad:**

**Judeţul Botoşani:**

- Se mentine situatia de restrictii in alimentarea cu apa pentru piscicultura la folosinta:

- S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii.

- Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Havarna, sursa ac. Cal Alb - r. Baseu.

**Judeţul Iaşi:**

- Se mentine situatia de restrictii in alimentarea cu apa pentru piscicultura la folosintele:

\* S.C. Noralex S.R.L. Iasi, S.C. Piscicola S.R.L. Iasi si S.C. CC & PES S.R.L. Iasi prin reducerea debitelor la sursa r. Miletin – ac.Halceni corespunzator treptei I de aplicare a restrictiilor.

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei III de aplicare a restrictiilor.

\* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei III de aplicare a restrictiilor.

**Judeţul Vaslui:**

- Se mentin prevederile „Planului de restrictii si folosire a apei in perioade deficitare”, astfel:

\* treapta III - ANIF Filiala Teritoriala de Imbunatatiri Funciare Vaslui-Amenajare de irigatii Manjesti, sursa acumularea Manjesti.

\* treapta III - pentru S.C. AQUAVAS S.A. VASLUI – Sucursala Vaslui din acumularea Solesti.

**Judeţul Constanţa :**

S-a instituit faza de atenționare/avertizare la folosințele care se alimentează cu apa din Dunăre, pe sectorul Dăeni – Măcin – Smârdan (debitul Fluviului Dunărea a atins valoarea de atenționare/avertizare astfel: în Secțiunea Smârdan s-a înregistrat un nivel de 142 cm, respectiv un debit de 275 mc/s) respectiv:

- în scop potabil: S.A.A.C. Dăeni, Comuna Smârdan.

- irigații: SC Tumult Grup SRL, SC Balta Star SRL, A.N.I.F. Tulcea - Amonte Ostrov, A.N.I.F. Tulcea - Amonte Dăeni – Ostrov - Peceneaga, SC Fraher Distribution SRL, Corcea Loredana I.I., Corcea Violeta I.I., SC Rai Verde SRL, A.N.I.F. Tulcea - Amonte Peceneaga -Turcoaia – Macin, A.N.I.F. Tulcea - Amonte 23 August – Măcin;

- piscicultură: S.C. Piscicola Macin (Am. Turcoaia).

**-A.B.A. Jiu** informează că începând cu data de 17.05.2022 a fost oprită alimentarea cu apă a Barajului Valea de Peşti din Priza Câmpu lui Neag (Buta, **jud. Hunedoara**), pentru efectuarea lucrărilor de înlocuire a conductei Buta-Baraj.

**Notă:** **ABA Siret-Bacău** informeaza în data de 11.08.2023 ora 14:30, despre **defectarea unei vanete de la golirea de fund de la Acumularea Pleșești de pe raul Șomuzul Mic (com. Vulturești, sat. Pleșești, jud. Suceava), iar beneficiarul acumularii este S.C. Mărul Argintiu.**

Pana la remedierea avariei se va monitoriza in permanenta debitul evacuat si albia paraului in aval de acumulare, si se va instiinta SGA Suceava dupa finalizarea lucrarilor de remediere.

**DIRECȚIA COMUNICARE**